Sofias første møte med kongefamilien: – Følte meg velkommen fra første dag
Første møte med svigerforeldrene er for mange en stor affære. Litt mer spesielt er det om din utkårede er en vaskeekte prins. – Det var en fantastisk fin opplevelse. Det ble en stund spekulert om jeg hadde blitt fryst ut av kongefamilien, men dette stemmer ikke, forteller Sofia Hellqvist i programmet «Året med Kongefamilien» , som sendes på SVT1 tirsdag. Hun sier mottagelsen har vært overveldende. – Jeg kjente meg velkommen fra første dag.Men ikke alt har vært rosenrødt for den kommende svenske prinsessen, som gifter seg med Carl-Philip neste sommer. Tidligere er det kjent at 30-åringen har en fortid som glamourmodell, hvor hun blant annet har latt seg avbilde lettkledd i det svenske bladet Slitz. I tillegg har Hellqvist deltatt i det skandaleombruste reality-programmet «Paradise Hotel» i 2005. Dette har selvsagt ikke gått ubemerken hen i svenske medier. – Det er blitt skrevet mye om dette i mange år nå, noe jeg synes er ganske trist. Det er ti år siden og jeg har gått videre i livet. Jeg angrer ikke på noe som helst, og alle erfaringer bygger karakter, sier den kommende prinsessen. Hun får støtte fra svenskeprinsen. – Jeg begynner å forstå hvordan Sofia føler og tenker. Det er dette som har bygget henne til den personen hun er i dag, sier prins Carl-Philip. Hellqvist har også posert toppløs for et manneblad, med en pytonslange rundt halsen.På tross av at det i 2011 kom frem at prinsesse Madeleine nektet å snakke med storebrorens kjæreste, har samtlige i kongefamilien siden godkjent Sofia som en del av familien. Blant annet skal svenskekongen ha latt seg imponere av 30-åringens engasjement i hjelpeorganisasjonen Playground Project, som er et veldedighetsprosjekt til støtte for barn i Sør-Afrika. Det tok derimot et helt år før Sofia ble akseptert av Madeleine, og det ble kjent av de to var gode venner.Og i fjor ble det klart at Sofia er ønsket som fast i den svenske kongekabalen, da Carl-Philip gikk ned på ett kne og fridde sommeren 2014. Sofia forteller i «Året med Kongefamilien» at hun skjønte at noe var i gjære. – Han var uvanlig morgenkvikk, og spurte om vi ikke skulle ta en spasertur ned til vannet. Det var en helt fantastisk morgen med strålende sol og speilblankt vann. Så spurte han om jeg ville gifte meg med ham. Det var den beste dagen i mitt liv, sier hun. Bryllupsdatoen er satt til 13. juni 2015.
Sofia Hellqvist forteller om prinsebryllupet, tiden som glamourmodell og første møte med kongefamilien i nytt intervju med svensk TV.